การพูดภาษาอังกฤษเป็นทักษะที่คนส่วนใหญ่มองว่าสำคัญที่สุด คนที่พูดเก่งมักถูกมองว่าเก่งภาษาอังกฤษมากกว่าคนที่เก่งทักษะอื่นๆอย่างการฟัง การอ่าน และการเขียน ซึ่งทักษะการพูดก็เหมือนกับทักษะอื่นๆทั่วๆไปที่ต้องการการฝึกฝนจึงจะเกิดความชำนาญนะคะ

การหัดพูดภาษาอังกฤษก็เหมือนกับการหัดเล่นดนตรี หัดเล่นกีฬา ที่ผู้ฝึกต้องลงมือทำเอง เราไม่สามารถหัดว่ายน้ำได้จากการดูคนอื่นว่าย แต่เราต้องกระโดดลงไปในน้ำแล้วหัดว่าย ลองผิดลองถูก ให้ร่างการเกิดความคุ้นชิน จนเกิดเป็นความชำนาญ และคล่องแคล่วในที่สุดค่ะ การพูดบ่อยๆ ก็เป็นการฝึกให้สมองดึงคำศัพท์ ดึงสำนวนที่มีอยู่แล้วมาใช้ เมื่อไม่ได้ฝึกบ่อยๆ ก็นึกคำศัพท์ไม่ออก ทำให้พูดไม่คล่อง ช่องปากที่ไม่ค่อยได้ขยับเพื่อออกเสียงในภาษาที่ไม่คุ้นชิน เมื่อต้องพูดก็ไม่ถนัด ไม่ลื่นไหลเหมือนเวลาพูดภาษาที่เราพูดกันอยู่ทุกวัน

แต่ทั้งนี้ทั้งนั้น การเล่นดนตรีที่ชอบ เล่นกีฬาที่สนุก ก็เป็นแรงบันดาลใจให้เราอยากฝึกมันบ่อยๆ การพูดก็เช่นกัน หากเราสามารถหาคู่ซ้อมพูดดีๆได้ เราก็จะสนุกกับการฝึกฝน บทความนี้จึงอยากมาแนะนำเว็บไซต์ที่ช่วยหาคู่ซ้อมพูดที่ถูกใจ โดยที่ไม่ต้องออกไปเสี่ยงหานักท่องเที่ยวเองตามถนน หรือเสียเงินจำนวนมากเพื่อไปต่างประเทศค่ะ

1. [www.livemocha.com](http://www.livemocha.com) แค่ฟังชื่อก็น่าลิ้มลอง live mocha เป็นโซเชี่ยลเน็ตเวิร์คอันโด่งดังที่สร้างขึ้นสำหรับคนเรียนภาษาทั่วโลก สมัครฟรีง่ายๆ แค่กรอกรายละเอียดของตนเอง ระบุว่าอยากเรียนภาษาอะไร และพูดภาษาอะไรเป็นภาษาแม่ เพื่อให้คนอื่นๆที่อยากเรียนภาษาเราสามารถมาขอให้เราเป็นคู่ซ้อมฝึกภาษาไทยให้ได้ด้วย เว็บไซต์นี้ออกแบบมาให้สมาชิกช่วยกันเรียนแบบแลกเปลี่ยนกัน จึงไม่มีค่าใช่จ่ายใดๆ ดังนั้นเมื่อเราช่วยเขาเรียน เราก็ได้คะแนนสะสมไปขอใช้เอกสารเรียนภาษาที่เราอยากเรียนได้ หรือขอให้คู่สนทนาตรวจการบ้านให้ ผู้ใช้เว็บนี้จึงจำเป็นต้องมีเวลาช่วยผู้อื่นด้วย แต่ถ้าเราไม่ต้องการใช้เอกสาร แต่แค่ต้องการหาคู่คุยเล่น เว็บไซต์นี้ก็ถือว่าเป็นตัวเลือกที่ดีที่จะช่วยคัดกรองให้เราเจอเฉพาะคนที่ตั้งใจมาเรียนภาษาจริงๆเท่านั้น
2. [www.conversationexchange.com](http://www.conversationexchange.com) เป็นเว็บที่สร้างขึ้นเพื่อใช้หาคู่สนทนาเพื่อฝึกภาษาโดยไม่เสียค่าใช้จ่ายใดๆ สมาชิกต้องกรอกรายละเอียดส่วนตัว ความสนใจ หัวข้อสนทนาที่อยากคุย ภาษาที่ต้องการเรียน และภาษาที่พูดได้ เมื่อสมัครเรียบร้อย ก็สามารถค้นหาคนที่มีความสนใจใกล้เคียงกัน พูดภาษาที่เราต้องการฝึก ช่วงอายุที่เราต้องการเป็นเพื่อนด้วย และที่สำคัญ สามารถเลือกช่องทางการคุยได้ ไม่ว่าจะเป็นไลน์ สไกป์ กูเกิ้ลแฮงเอาท์ หรือโปรแกรมอื่นๆที่คู่สนทนามีเหมือนกัน เมื่อเลือกได้แล้ว ก็สามารถส่งข้อความไปคุยในเว็บไซต์ และถ้าถูกคอก็สามารถเพิ่มเป็นเพื่อนเพื่อพิมพ์คุย ก่อนที่จะเริ่มโทรคุยทางเสียงก็ได้ค่ะ
3. [www.italki.com](http://www.italki.com) เป็นเว็บไซต์ที่รวบรวมติวเตอร์ภาษาฝีมือดีมากมาย เน้นหนักที่การหาติวเตอร์ที่เป็นเจ้าของภาษาจริงๆ และจัดตารางคุย โดยมีค่าใช้จ่ายคิดเป็นชั่วโมงตามที่ติวเตอร์แต่ละคนกำหนดไว้ เหมาะสำหรับผู้ที่ต้องการฝึกจริงจังกับมืออาชีพ การติวไม่ใช่การติวไวยากรณ์แบบในห้องเรียน แต่เน้นคุยตัวต่อตัวเพื่อพัฒนาทักษะการพูด ข้อดีคือผู้ฝึกมั่นใจได้ว่าคู่สนทนาของเราเป็นมืออาชีพที่มีความเข้าใจคนเรียนภาษาที่สอง รู้วิธีชวนให้เราอยากคุย นอกจากนี้ เว็บไซต์นี้ยังมีส่วนอื่นๆให้เราใช้บริการแบบไม่เสียเงิน เช่นการถามตอบ หรือการติดต่อกับสมาชิกคนอื่นเพื่อคุยเล่นด้วยค่ะ

ยังมีเว็บไซต์ฝึกพูดอีกมากมายให้เราเลือกใช้บริการตามความถนัด ที่สำคัญคือการฝึกอย่างต่อเนื่องและสม่ำเสมอเท่านั้นที่จะช่วยให้เรามีพัฒนาการในการพูดอย่างรวดเร็วนะคะ และอย่าลืมว่าต้องหาคู่ซ้อมที่คุยถูกคอ จะทำให้สนุกกับการฝึก และฝึกได้บ่อยๆ นานๆโดยไม่เบื่อค่ะ